Srbija usaglasila tekst rezolucije sa EU
Vest o postizanju kompromisa sa EU i usvajanju zajedničke rezolucije uglavnom je ocenjena veoma pozitivno u Beogradu. 
Srbija će Generalnoj skupštini UN podneti izmenjeni predlog rezolucije o Kosovu koji je usaglašen sa Evropskom unijom, odlučila je danas Vlada Srbije. Taj dokument predstavlja kompromis postignut sa EU i predlogom rezolucije ni na koji način se ne priznaje nezavisnost Kosova, ističe u saopštenju vlade. Usaglašenim tekstom zatvara se proces pred Međunarodnim sudom pravde i poziva na dijalog Beograda i Prištine što je u skladu sa pricipijelnim stavom Srbije da se jedino putem pregovora može pronaći obostrano prihvatljivo rešenje pitanja Kosova koje će biti potvrđeno u Savetu bezbednosti UN, dodaje se u saopštenju. A kako je ukazao predsednik Srbijerezolucija Srbije i EU proizvod je zajedničkog rada i konsenzus različitih stavova zemalja – onih koje su priznale i onih koje nisu priznale nezavisnost Kosova. "Zajednički imenitelj koji je postignut plod je kompromisa koji podrazumeva da je posle odluke Međunarodnog suda pravde pronađena formula kojom se otvara dijalog o budućim rešenjima, koja se poziva na Povelju UN i koja ne sadrži priznanje nezavisnosti Kosova ni na koji način", navodi se u pisanoj izjavi predsednik Srbije. Tadić je rekao i da se do usaglašenog teksta rezolucije došlo sa, kako je rekao "iskrenom željom da sva pitanja rešavamo u partnerskom odnosu sa EU i svim drugim važnim međunarodnim faktorima, uvereni da je to jedini način da se do rešenja zaista i dođe". U prvim reakcijama na poteze Vlade i predsednika Srbije, predsednica parlamenta  je izjavila da je izuzetno dobro što će Srbija imati zajednički nastup sa Evropskom unijom na Generalnoj skupštini UN. Po njenoj oceni ta odluka u skladu sa tendencijom države da rešava pitanja u zemlji, ali i da obezbedi podršku EU. Lider SPO izjavio je da daje punu podršku predsedniku Srbije za "hrabru odluku" koju je doneo, čime je po mišljenju Draškovića pokazao spremnost i sposobnost za stratešku politiku koja će Srbiju dovesti do EU. LDP smatra da je ovim napravljen prvi korak u odustajanju od pogrešne politike, a to je ujedno i znak odustanka od trajnog gubitka evropske budućnosti. A u DSS-u ocenjuju da je prihvatanje izmena predloga rezolucije akt kapitulacije pred ultimatumima zapadnih sila za oduzimanje Kosova i Metohije.